b'\n_START_ARTICLE_\nFirmware\n_START_SECTION_\nToiminta\n_START_PARAGRAPH_\nFirmware-ohjelmalle on tyypillist\xc3\xa4, ett\xc3\xa4 se on valmiiksi keskusmuistia vastaavassa muistissa ja toimii suoraan ilman alustusta, toisin kuin massamuistiin tallennettu ohjelma, joka pit\xc3\xa4\xc3\xa4 ennen suorittamista siirt\xc3\xa4\xc3\xa4 keskusmuistiin ja jolle on varattava ja alustettava muistitila. K\xc3\xa4yt\xc3\xa4nn\xc3\xb6ss\xc3\xa4 jokaisessa tietokoneessa on ainakin jonkin verran firmwarea, joka k\xc3\xa4ynnistysvaiheessa hakee massamuistista varsinaisen suoritettavan ohjelmiston tai k\xc3\xa4ytt\xc3\xb6j\xc3\xa4rjestelm\xc3\xa4n k\xc3\xa4ynnistyskoodin. Firmware voi huolehtia my\xc3\xb6s laitteiston testauksesta ja tarjota palveluja sovellusohjelmille._NEWLINE_Joissain tapauksissa laitteen koko ohjelmisto on luokiteltavissa firmwareksi. T\xc3\xa4ll\xc3\xb6in on tavallisesti kyse sulautetusta j\xc3\xa4rjestelm\xc3\xa4st\xc3\xa4. Firmware huolehtii esimerkiksi digisovittimen tai matkapuhelimen perustoiminnoista.\n_START_SECTION_\nP\xc3\xa4ivitys\n_START_PARAGRAPH_\nOhjelmistop\xc3\xa4ivityksill\xc3\xa4 korjataan toiminnoissa ilmenneit\xc3\xa4 virheit\xc3\xa4, mutta p\xc3\xa4ivitys voi my\xc3\xb6s lis\xc3\xa4t\xc3\xa4 uusia ominaisuuksia. Joidenkin laitteiden, kuten autojen ajotietokoneiden, firmware voidaan p\xc3\xa4ivitt\xc3\xa4\xc3\xa4 vain erikoishuollossa._NEWLINE_Alun perin firmware ei ollut ohjelmallisesti muutettavissa, aina ei edes laitteistotasolla muuten kuin vaihtamalla koko laitteisto toiseksi. Tyypillisesti p\xc3\xa4ivitys tehtiin siten, ett\xc3\xa4 ohjelman sis\xc3\xa4lt\xc3\xa4v\xc3\xa4t haihtumattomat muistipiirit (PROM tai EPROM) vaihdettiin toisiin. T\xc3\xa4m\xc3\xa4 edellytti laitteen avaamista ja pahimmillaan vanhan piirin juotoksien avaamista ja uuden juottamista sen tilalle. Yleens\xc3\xa4 t\xc3\xa4llaiset muistit tosin varustettiin sellaisella kannalla, ett\xc3\xa4 vaihtaminen onnistui ruuvitaltalla, mutta joka tapauksessa vaihtaminen oli kallista, joten muutoksia tehtiin vain hyvin painavista syist\xc3\xa4._NEWLINE_Kun s\xc3\xa4hk\xc3\xb6isesti uudelleenohjelmoitavat haihtumattomat muistit tulivat sek\xc3\xa4 teknisesti ett\xc3\xa4 taloudellisesti kilpailukykyisiksi, niit\xc3\xa4 alettiin k\xc3\xa4ytt\xc3\xa4\xc3\xa4 firmwaren tallentamiseen. T\xc3\xa4m\xc3\xa4 mahdollisti firmwaren muuttamisen j\xc3\xa4lkeenp\xc3\xa4in ohjelmallisesti. P\xc3\xa4ivitett\xc3\xa4v\xc3\xa4 firmware kuuluu useimmiten johonkin sulautettuun j\xc3\xa4rjestelm\xc3\xa4\xc3\xa4n, mutta p\xc3\xa4ivitystarve voi koskea my\xc3\xb6s tietokoneita, joiden k\xc3\xa4ynnistyksest\xc3\xa4 ja perustoiminnoista vastaava bios tai oheislaitteiden firmware voidaan joskus joutua p\xc3\xa4ivitt\xc3\xa4m\xc3\xa4\xc3\xa4n. Parhaassa tapauksessa laite voi huolehtia p\xc3\xa4ivityksest\xc3\xa4 t\xc3\xa4ysin omatoimisesti, kuten osa digisovittimista tekee, jos p\xc3\xa4ivitystiedot v\xc3\xa4littyv\xc3\xa4t televisiosignaalin mukana. Yleens\xc3\xa4 p\xc3\xa4ivitt\xc3\xa4minen vaatii kuitenkin k\xc3\xa4ytt\xc3\xa4j\xc3\xa4lt\xc3\xa4 toimenpiteit\xc3\xa4 ja perehtymist\xc3\xa4._NEWLINE_Firmwaren p\xc3\xa4ivitys voi olla herkk\xc3\xa4 s\xc3\xa4hk\xc3\xb6katkoille tai muille h\xc3\xa4iri\xc3\xb6ille. H\xc3\xa4iri\xc3\xb6herkkyys riippuu sek\xc3\xa4 laitteistosta ett\xc3\xa4 p\xc3\xa4ivitt\xc3\xa4v\xc3\xa4st\xc3\xa4 ohjelmasta, mutta pahimmillaan laitteen p\xc3\xa4ivitys voi j\xc3\xa4\xc3\xa4d\xc3\xa4 puolitiehen, niin ett\xc3\xa4 vanha ohjelma on poistunut mutta uusi ei ole viel\xc3\xa4 tallentunut tilalle. T\xc3\xa4ll\xc3\xb6in laitteessa ei ole en\xc3\xa4\xc3\xa4 sellaista ohjelmaa, jolla tilanteen voisi korjata. Erikoishuollossa voidaan sekaisin mennyt muisti ohjelmoida ulkoisella laitteella ja n\xc3\xa4in saada laite viel\xc3\xa4 toimivaksi.'